Davlat maktabgacha taʼlim tashkilotlarida sogʻlom ovqatlantirish tartibini takomillashtirish chora-tadbirlari toʻgʻrisida
(resolution, 2025-01-06)

Oʻzbekiston Respublikasi Maktabgacha va maktab taʼlimi vazirligi tizimidagi davlat maktabgacha taʼlim tashkilotlarida sogʻlom ovqatlantirishning zamonaviy usullarini joriy etish orqali bolalarga taʼlim va tarbiya berish samaradorligini oshirish maqsadida Vazirlar Mahkamasi qaror qiladi: 1. Maktabgacha va maktab taʼlimi vazirligi hamda Iqtisodiyot va moliya vazirligining: Maktabgacha va maktab taʼlimi vazirligi (keyingi oʻrinlarda — Vazirlik) tizimidagi davlat maktabgacha taʼlim tashkilotlarini bosqichma-bosqich autsorsing usulida ovqatlantirish tizimiga oʻtkazish; “Yagona mavsumiy taomnoma”ni joriy etish hamda oziq-ovqat xarajatlarining (natura koʻrinishida) hisobini “Bolalar bogʻchasi” maktabgacha taʼlimni boshqarish axborot tizimida yaratilgan modullar orqali yuritish; davlat maktabgacha taʼlim tashkilotlarida (keyingi oʻrinlarda — davlat MTTlari) tarbiyalanuvchilarni “Yagona mavsumiy taomnoma” asosida respublika hududlari kesimida bir tarbiyalanuvchi uchun kunlik ovqatlantirish xarajatini belgilash orqali ovqatlantirish toʻgʻrisidagi takliflariga rozilik berilsin. 2. Vazirlik huzurida davlat muassasasi shaklida Taʼlim sohasida ovqatlantirishni tashkil etish va nazorat qilish markazi (keyingi oʻrinlarda — Markaz) tashkil etilsin. Quyidagilar Markazning asosiy faoliyat yoʻnalishlari etib belgilansin: davlat maktabgacha va umumiy oʻrta taʼlim tashkilotlarida sogʻlom ovqatlantirishni tashkil etishni muvofiqlashtirish; ovqatlantirishni tashkil etish bilan bogʻliq jarayonlarni bosqichma-bosqich raqamlashtirish; autsorsing asosida sogʻlom ovqatlantirishni tashkil etishda davlat xaridlarini amalga oshirish; maktabgacha va umumiy oʻrta taʼlim tashkilotlarida sogʻlom ovqatlantirish tizimini takomillashtirishga qaratilgan ilmiy tadqiqotlar oʻtkazish; autsorser tomonidan tayyorlab berilayotgan taomlarning sanitariya qoidalari, normalari va gigiyena normativlariga muvofiqligini hamda investitsiya majburiyatlariga rioya etilishini monitoring qilish. 3. Belgilansinki: a) Markazning cheklangan boshqaruv shtat birliklari soni 36 tani tashkil qiladi hamda Vazirlik tizimining umumiy shtat birliklari doirasida shakllantiriladi; b) Markaz xodimlariga Vazirlik xodimlari uchun belgilangan mehnatga haq toʻlash shartlari tatbiq etiladi. Bunda: Markaz direktorining lavozim maoshi Vazirlik departamenti direktori lavozim maoshiga, direktor oʻrinbosarining lavozim maoshi Vazirlik boshqarma boshligʻi lavozim maoshiga, tarkibiy boʻlinmalar boshliqlarining lavozim maoshi Vazirlik boʻlim boshligʻi lavozim maoshiga, boshqa mutaxassis xodimlarning lavozim maoshi Vazirlikning tegishli darajadagi mutaxassislari lavozim maoshiga tenglashtiriladi; Markazga mahalliy va xorijiy mutaxassislarni toʻgʻridan-toʻgʻri fuqarolik-huquqiy shartnomalar asosida jalb etishga ruxsat beriladi; v) Markazga davlat maktabgacha taʼlim tashkilotlarida bolalar taʼminoti uchun ota-onalar toʻlovining 1 foizi yoʻnaltiriladi hamda ushbu mablagʻlar sogʻlom ovqatlantirish tizimini takomillashtirishga qaratilgan ilmiy tadqiqotlar oʻtkazish, xodimlarni ragʻbatlantirish, malakali mutaxassislarni jalb qilish hamda davlat maktabgacha va umumiy oʻrta taʼlim tashkilotlari uchun oshxona jihozlarini xarid qilishga sarflanadi; Vazirlik ikki hafta muddatda Markaz toʻgʻrisidagi nizomni tasdiqlab, belgilangan tartibda davlat roʻyxatidan oʻtkazsin. 4. Davlat maktabgacha taʼlim tashkilotlarida autsorsing usulida sogʻlom ovqatlantirishni tashkil etish tartibi toʻgʻrisidagi nizom 1-ilovaga muvofiq tasdiqlansin. 5. Iqtisodiyot va moliya vazirligi ikki oy muddatda maxsus axborot portali orqali davlat xaridlari elektron tizimlarida: Markaz tomonidan tuman (shahar) maktabgacha va maktab taʼlimi boʻlimlari nomidan davlat xaridlari jarayonini amalga oshirish uchun davlat xaridlari elektron tizimlarida reja-jadvallarni joylashtirish, xarid hujjatlarini elektron shaklda ishlab chiqish, kelishish, tasdiqlash hamda eʼlon joylashtirish; Markaz tomonidan oʻtkazilgan davlat xaridlari jarayonlari yakunlariga koʻra tuman (shahar) maktabgacha va maktab taʼlimi boʻlimlari va gʻolib boʻlgan autsorserlar bilan imzolangan elektron shartnomalarni tuman (shahar) gʻaznachilik xizmati boʻlimlarida roʻyxatdan oʻtkazish; Markaz tomonidan ovqatlantirishni tashkil etish yuzasidan davlat xaridlari jarayonini amalga oshirish uchun tuman (shahar) maktabgacha va maktab taʼlimi boʻlimlariga kelgusi davr uchun autsorserlarni belgilashda mablagʻlar budjetdan rejalashtirilmagan taqdirda, mazkur xaridlar boʻyicha eʼlonlarni joylashtirish imkoniyatlarini yaratsin. 6. Davlat MTTlari tarbiyalanuvchilarning sogʻlom, xavfsiz va sifatli ovqatlanishini taʼminlash maqsadida: a) 2025-yil 1-iyulga qadar Vazirlik hamda Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi tomonidan tasdiqlanadigan “Yagona mavsumiy taomnoma” joriy etiladi. Bunda davlat MTTlarida “Yagona mavsumiy taomnoma” asosida oziq-ovqat xarajatlarining (natura koʻrinishida) hisobi “Bolalar bogʻchasi” axborot tizimida yaratilgan modullar orqali yuritiladi hamda Iqtisodiyot va moliya vazirligining axborot tizimiga Elektron hukumatning idoralararo maʼlumotlar uzatish tarmogʻi orqali avtomatik tarzda yuboriladi; b) davlat MTTlarida “Yagona mavsumiy taomnoma” asosida bir tarbiyalanuvchi uchun kunlik ovqatlantirish xarajati hududlar kesimida quyidagi tartibda belgilanadi: respublika hududlari boʻyicha tegishli oziq-ovqat mahsulotlarining oʻrtacha bozor narxlari (qoʻshilgan qiymat soligʻi bilan) Qoraqalpogʻiston Respublikasi Vazirlar Kengashi, viloyatlar hamda Toshkent shahar hokimliklari tomonidan Vazirlikka har yili 1-sentabrga qadar taqdim etiladi; oziq-ovqat mahsulotlarining oʻrtacha bozor narxlari hamda “Yagona mavsumiy taomnoma”da koʻrsatilgan oziq-ovqat mahsulotlari meʼyorlaridan kelib chiqib, Vazirlik tomonidan har bir hudud boʻyicha bir tarbiyalanuvchi uchun kunlik ovqatlantirish narxi shakllantiriladi hamda Iqtisodiyot va moliya vazirligi tomonidan belgilanadi; kelgusi moliya yili uchun oziq-ovqat xarajatlari uchun mablagʻlarni rejalashtirishda, bir tarbiyalanuvchi uchun tasdiqlangan kunlik ovqatlantirish narxiga isteʼmol narxlari indeksi koeffitsiyenti qoʻllaniladi. 7. Belgilab qoʻyilsinki: a) barcha davlat MTTlari ovqatlantirishni tashkil etish usulidan qatʼi nazar, bir tarbiyalanuvchi uchun kunlik ovqatlantirish narxiga majburiy tartibda rioya qiladi. Bunda moliya yili davomida oziq-ovqat mahsulotlarining narxlari alohida holatlarda oshganda, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining narxlar oshganligining aniq sabablari koʻrsatilgan takliflariga koʻra davlat MTTlarining bir nafar tarbiyalanuvchisini bir kunda sogʻlom ovqatlantirish narxi Vazirlik hamda Iqtisodiyot va moliya vazirligi tomonidan qayta koʻrib chiqilishi mumkin; b) autsorser tomonidan koʻrsatilayotgan xizmat boʻyicha taklif va shikoyatlar jamoatchilik nazorati hamda ota-onalar tomonidan Markazning “QR-Feedback” axborot tizimi orqali kiritib boriladi. 8. Vazirlar Mahkamasining “Maktabgacha taʼlim tizimini raqamlashtirish va maktabgacha taʼlim tashkilotlari faoliyatini yanada takomillashtirishning qoʻshimcha chora-tadbirlari toʻgʻrisida” 2024-yil 18-dekabrdagi 848-son qarorining 3-bandi toʻrtinchi xatboshisidagi “2 foiz” soʻzlari “1 foiz” soʻzlari bilan almashtirilsin. 9. Vazirlik: a) 2025-yil 1-martga qadar budjet xarajatlarini rejalashtirish uchun 2025 moliya yilida autsorsing usulida sogʻlom ovqatlantirish tashkil etiladigan davlat maktabgacha taʼlim tashkilotlari sonini hududlar kesimida belgilasin; b) 2025-yil 1-iyulga qadar sogʻlom ovqatlantirish tashkil etiladigan davlat maktabgacha taʼlim tashkilotlarida tadbirkorlik subyektlari bilan belgilangan tartibda shartnomalar tuzilishini va autsorsing usulida sogʻlom ovqatlantirish yoʻlga qoʻyilishini taʼminlasin. Bunda respublika hududlari boʻyicha tegishli oziq-ovqat mahsulotlarining 2025-yil uchun oʻrtacha bozor narxlari (qoʻshilgan qiymat soligʻi bilan) Qoraqalpogʻiston Respublikasi Vazirlar Kengashi, viloyatlar hamda Toshkent shahar hokimliklari tomonidan Vazirlikka 2025-yil 1-aprelga qadar taqdim etiladi; v) manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 10. Belgilansinki, mazkur qaror ijrosi uchun talab etiladigan mablagʻlar Davlat budjeti parametrlarida nazarda tutib boriladi. 11. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 12. Mazkur qarorning bajarilishini nazorat qilish Oʻzbekiston Respublikasi maktabgacha va maktab taʼlimi vaziri X.U. Umarova zimmasiga yuklansin. 1. Ushbu Nizom Oʻzbekiston Respublikasi Maktabgacha va maktab taʼlimi vazirligi (keyingi oʻrinlarda — Vazirlik) tizimidagi davlat maktabgacha taʼlim tashkilotlarida autsorsing usulida sogʻlom ovqatlantirishni tashkil etish tartibini belgilaydi. 2. Davlat maktabgacha taʼlim tashkilotlarida (keyingi oʻrinlarda — davlat MTTlari) autsorsing usulida sogʻlom ovqatlantirish belgilangan tartibda tasdiqlangan “Yagona mavsumiy taomnoma”, sanitariya qoidalari, normalari va gigiyena normativlariga muvofiq shart-sharoitlar yaratilgan holda tashkil etiladi. 3. Mazkur Nizomda quyidagi asosiy tushunchalar qoʻllaniladi: autsorser — xarid qilish tartib-taomillari yakunlari boʻyicha gʻolib deb topilgan autsorsing xizmatini koʻrsatuvchi tadbirkorlik subyekti; autsorsing — Vazirlik tizimidagi davlat MTTlarida sogʻlom ovqatlantirishni tashkil etish xizmatlarini autsorserga oʻtkazish; davlat buyurtmachisi — tuman (shahar) maktabgacha va maktab taʼlimi boʻlimi; ishtirokchi — davlat MTTlarida autsorsing usulida sogʻlom ovqatlantirishni tashkil etish xizmatlarini koʻrsatish istagini bildirib, xarid qilish tartib-taomilida davlat xaridlarini amalga oshirish uchun talabgor sifatida ishtirok etuvchi tadbirkorlik subyekti; Monitoring guruhi — autsorser tomonidan tayyorlab berilayotgan taomlarning “Yagona mavsumiy taomnoma”ga, sanitariya qoidalari, normalari va gigiyena normativlariga muvofiqligi hamda kiritilgan investitsiya majburiyatlariga rioya etilishini oʻrganib chiquvchi guruh; ovqatlantirishning anʼanaviy usuli — davlat MTTlariga oshxona uchun zarur shtat birliklari ajratilgan va oziq-ovqat mahsulotlari taʼminotchilar tomonidan yetkazib beriladigan holda tarbiyalanuvchilarni ovqatlantirish jarayoni; ustama haq — autsorserning daromadini va barcha xarajatlarni (solihlar, xodimlarning ish haqi, transport xizmatlari hamda asbob-uskunalarni taʼmirlash va ulardan foydalanish kabi) oʻz ichiga oladigan har bir mavsum uchun belgilanadigan bir nafar tarbiyalanuvchini bir kunda sogʻlom ovqatlantirish narxiga nisbatan 30 (oʻttiz) foizdan oshmaydigan ustama haq miqdori; “Yagona mavsumiy taomnoma” (bahor, yoz, kuz, qish mavsumlari uchun) — davlat MTTlarida tarbiyalanuvchilarni sanitariya qoidalari, normalari va gigiyena normativlariga muvofiq tayyor taomlarning vazni, narxi, tarkibidagi mahsulotlar miqdorlari, texnologik kartalarni oʻz ichiga olgan hamda toʻrt fasl uchun respublika miqyosida qoʻllaniladigan Vazirlik hamda Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi tomonidan ishlab chiqilib, tasdiqlanadigan taomnomalar toʻplami. 4. Ushbu Nizom talablari davlat MTTlarida autsorsing usulida sogʻlom ovqatlantirishni tashkil etish boʻyicha xizmat koʻrsatuvchi Oʻzbekiston Respublikasining rezidenti yoki norezidenti boʻlgan jismoniy yoki yuridik shaxslarga nisbatan tatbiq etiladi. 5. Autsorsing usulida sogʻlom ovqatlantirish ushbu Nizomga 1-ilovada keltirilgan sxemaga muvofiq tashkil etiladi. 6. Davlat MTTlarida autsorsing usulida sogʻlom ovqatlantirishning maqsadlari quyidagilardan iborat: tarbiyalanuvchilarni toʻlaqonli sogʻlom ovqatlantirish, ularning sogʻligini mustahkamlash va taʼlim-tarbiya jarayonini samarali tashkil etishni taʼminlash; sifatli taomlar tayyorlash orqali tarbiyalanuvchilarning sogʻlom va barkamol oʻsishini taʼminlash; taomlarni isteʼmol qilish uchun gigiyenik talablarga muvofiq sharoitlar yaratish; tarbiyalanuvchilarni sanitariya qoidalari, normalari va gigiyena normativlari talablariga muvofiq belgilangan tartibda tasdiqlangan “Yagona mavsumiy taomnoma” asosida sogʻlom ovqatlantirish. 7. Autsorsing usulida sogʻlom ovqatlantirishni tashkil etishning asosiy vazifalari quyidagilardan iborat: tarbiyalanuvchilarning fiziologik yoshiga muvofiq oziq-ovqat mahsulotlariga boʻlgan talablarini inobatga olgan holda, ularning ratsional ovqatlanishini taʼminlash; oziq-ovqat mahsulotlari va taomlarni tarbiyalanuvchilarning sogʻlom oʻsishida muhim ahamiyatga ega boʻlgan zarur moddalar bilan taʼminlash; oziq-ovqat mahsulotlari va taomlarning xavfsizligi hamda sifatini kafolatlash; tarbiyalanuvchilar orasida ovqatlanish bilan bogʻliq yuqumli va yuqumli boʻlmagan kasalliklarning tarqalishiga yoʻl qoʻymaslik; tarbiyalanuvchilar oʻrtasida toʻgʻri ovqatlanish koʻnikmalarini shakllantirish; taomlarni tayyorlashda va oziq-ovqat xom ashyosini saqlashda, tashishda sanitariya qoidalari, normalari va gigiyena normativlariga qatʼiy rioya qilish; “Bolalar bogʻchasi” axborot tizimida (keyingi oʻrinlarda — axborot tizimi) davomati qayd etilgan tarbiyalanuvchilar sonidan kelib chiqib tegishli ish kuni uchun “Yagona mavsumiy taomnoma” asosida ovqatlantirishni tashkil etish. 8. Davlat buyurtmachilari autsorsing usulida sogʻlom ovqatlantirish tashkil etiladigan davlat MTTlari roʻyxatini shakllantirib, Qoraqalpogʻiston Respublikasi Maktabgacha va maktab taʼlimi vazirligi, viloyatlar hamda Toshkent shahar maktabgacha va maktab taʼlimi boshqarmalariga (keyingi oʻrinlarda — hududiy boshqarmalar) har yili 10-iyunga qadar taqdim qiladi. Bunda ushbu roʻyxatda har bir davlat MTTlarining quvvati, tarbiyalanuvchilar soni, oshxonasining holati (taʼmirtalabligi, sanitariya-gigiyena va jihozlarining holati, boshqalar) toʻgʻrisidagi maʼlumotlar aks ettiriladi. 9. Hududiy boshqarmalar davlat buyurtmachilari tomonidan taqdim etilgan autsorsing usulida sogʻlom ovqatlantirish tashkil etiladigan davlat MTTlari roʻyxatini oʻrganib chiqqan holda umumlashtirib, har yili 20-iyunga qadar Vazirlikka taqdim etadi. 10. Vazirlik hududiy boshqarmalar tomonidan taqdim etilgan davlat MTTlari roʻyxati asosida kelgusi moliya yilida autsorsing usulida sogʻlom ovqatlantirish tashkil etiladigan davlat MTTlari sonini hududlar kesimida har yili 15-iyulga qadar belgilaydi va kelgusi moliya yilida zarur mablagʻlarni rejalashtirish uchun Oʻzbekiston Respublikasi Iqtisodiyot va moliya vazirligiga taqdim etadi. 11. Vazirlik autsorsing usulida sogʻlom ovqatlantirish tashkil etiladigan davlat MTTlarining belgilangan soni, roʻyxati va tegishli maʼlumotlarni har yili 5-avgustga qadar Vazirlik huzuridagi “Taʼlim sohasida ovqatlantirishni tashkil etish va nazorat qilish markazi” davlat muassasasiga (keyingi oʻrinlarda — Markaz) taqdim etadi. 12. “Yagona mavsumiy taomnoma” tarbiyalanuvchilarni sanitariya qoidalari, normalari va gigiyena normativlariga muvofiq tayyor taomlarning vazni, narxi, tarkibidagi mahsulotlar miqdorlari, texnologik kartalarni oʻz ichiga olgan holda, toʻrt fasl uchun respublika miqyosida qoʻllaniladi. “Yagona mavsumiy taomnoma” Vazirlik hamda Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi tomonidan har yili 1-iyulga qadar ishlab chiqiladi va tasdiqlanadi. 13. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari har yili 20-avgustga qadar “Yagona mavsumiy taomnoma”da koʻrsatilgan oziq-ovqat mahsulotlarining har biri boʻyicha joriy yil toʻrt mavsum uchun oʻrtacha haqiqiy bozor narxlarini (qoʻshilgan qiymat soligʻi bilan) Vazirlikka tasdiqlangan holda taqdim etadi. 14. Vazirlik “Yagona mavsumiy taomnoma”da koʻrsatilgan oziq-ovqat mahsulotlarining meʼyorlari va taqdim etilgan narxlari (qoʻshilgan qiymat soligʻi bilan) asosida Qoraqalpogʻiston Respublikasi, viloyatlar va Toshkent shahri boʻyicha bir nafar tarbiyalanuvchini bir kunda sogʻlom ovqatlantirish narxini har bir mavsum boʻyicha Oʻzbekiston Respublikasi Iqtisodiyot va moliya vazirligiga kiritadi. Bunda “Yagona mavsumiy taomnoma”da koʻrsatilgan oziq-ovqat mahsulotlarning meʼyorlari va taqdim etilgan narxlari asosida har bir mavsum uchun belgilanadigan bir nafar tarbiyalanuvchini bir kunda sogʻlom ovqatlantirish narxlarini belgilashda, tegishli mavsum uchun tuzilgan har bir “Yagona mavsumiy taomnoma”ning oʻrtacha narxlari olinadi. 15. Oʻzbekiston Respublikasi Iqtisodiyot va moliya vazirligi Vazirlik tomonidan kiritilgan bir nafar tarbiyalanuvchini bir kunda sogʻlom ovqatlantirish narxini kelgusi moliya yili uchun isteʼmol narxlari indeksining eng yuqori koeffitsiyentidan kam boʻlmagan miqdorga oshirgan holda, kelgusi moliya yili uchun narxni belgilaydi. 16. Moliya yili davomida oziq-ovqat mahsulotlari narxlari alohida holatlarda oshganda, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining narxlar oshganligining aniq sabablari koʻrsatilgan takliflariga koʻra davlat MTTlarining bir nafar tarbiyalanuvchisining bir kunda sogʻlom ovqatlantirish narxi Vazirlik hamda Oʻzbekiston Respublikasi Iqtisodiyot va moliya vazirligi tomonidan qayta koʻrib chiqilishi mumkin. 17. Autsorsing usulida sogʻlom ovqatlantirishni tashkil etish uchun davlat xaridlarini amalga oshirish bilan bogʻliq tartib-taomillar Oʻzbekiston Respublikasining “Davlat xaridlari toʻgʻrisida”gi Qonuni, Vazirlar Mahkamasining “Davlat xaridlarini amalga oshirish bilan bogʻliq tartib-taomillarni tashkil etish va oʻtkazish tartibi toʻgʻrisida” 2022-yil 20-maydagi 276-son qarori va ushbu Nizom talablari asosida tashkil etiladi va amalga oshiriladi. 18. Markaz autsorsing usulida sogʻlom ovqatlantirishni tashkil etish uchun tanlovni (tenderni) tashkil etish uchun Xarid komissiyasi tarkibini tasdiqlaydi. 19. Kelgusi moliya yili uchun davlat MTTlarida autsorsing usulida sogʻlom ovqatlantirishni tashkil etish boʻyicha xarid jarayonlari joriy moliya yilining 25-dekabriga qadar amalga oshiriladi. Bunda, zaruratga koʻra, joriy yil uchun davlat MTTlarida autsorsing usulida sogʻlom ovqatlantirishni tashkil etish boʻyicha xarid jarayonlari joriy moliya yili davomida ham amalga oshirilishi mumkin. 20. Autsorsing usulida sogʻlom ovqatlantirishni tashkil etish boʻyicha xarid hujjatlari, shu jumladan, baholash mezonlari hamda davlat xaridlari bilan bogʻliq boshqa hujjatlar Markaz tomonidan ishlab chiqiladi va tasdiqlanadi. Bunda autsorsing usulida sogʻlom ovqatlantirishni tashkil etish boʻyicha davlat xaridlari bir yoki bir nechta davlat buyurtmachilari (tuman, shahar), shuningdek, bir yoki bir nechta davlat MTTlari kesimida amalga oshirilishi mumkin. 21. Ishtirokchining sogʻlom ovqatlantirishni tashkil etish uchun xizmat koʻrsatish ustama haqi miqdori boʻyicha taklifi davlat xaridi narxi sifatida qabul qilinadi hamda uning miqdori 30 (oʻttiz) foizdan koʻp va 15 (oʻn besh) foizdan kam boʻlishiga yoʻl qoʻyilmaydi. 22. Ishtirokchiga nisbatan quyidagi talablar qoʻyiladi: umumiy ovqatlanish xizmatini koʻrsatish boʻyicha kamida ikki yillik tajribaga ega boʻlish; tanlovda (tenderda) ishtirok etish uchun ariza berilgan kundan kamida bir oy oldin tegishli tashkilotlardan soliq qarzdorligi, toʻlovlar, boshqa majburiy toʻlovlar va moliyaviy sanksiyalarning mavjud emasligi; insofsiz ijrochilarning yagona reyestrida qayd etilmagan boʻlishi; tanlovda (tenderda) ishtirok etish uchun texnik topshiriq va tanlov (tender) hujjatlari talablariga mosligi; sogʻlom ovqatlantirishni tashkil etish yuzasidan taomlar tayyorlash texnologiyasi boʻyicha kamida ikki yillik ish tajribasiga ega boʻlgan malakali mutaxassislarga (muhandis-texnolog, diyetolog, oshpazlar) ega boʻlishi. 23. Xarid komissiyasi tomonidan xarid qilish tartib-taomili natijalariga koʻra gʻolib sifatida belgilangan ishtirokchi bilan davlat buyurtmachisi oʻrtasida keyingi moliya yili uchun elektron shartnoma imzolanadi. Bunda moliya yilidan keyingi yilga oʻtuvchi shartnomalarda shartnoma muddati 12 (oʻn ikki) oy etib belgilanadi. 24. Xarid komissiyasi qarori bilan xarid qilish hujjatlarida va taklifda koʻrsatilgan mezonlarga muvofiq autsorserning taklifidan keyingi eng maqbul taklifni taqdim etgan ishtirokchi sifatida eʼtirof etilgan zaxiradagi gʻolib aniqlanishi mumkin. 25. Davlat xaridlarini amalga oshirish jarayoni yakunlanmagan yoki tanlov (tender) oʻtkazilmagan deb hisoblangan taqdirda, shuningdek, autsorser bilan shartnoma bekor qilinganda, ushbu davlat MTTlarida autsorser aniqlangunga qadar belgilangan tartibda ovqatlantirish anʼanaviy usulida tashkil etilishi mumkin. Bunda oshxona xodimlari bilan mehnat qonunchiligiga muvofiq muddatli (autsorser aniqlangunga qadar) mehnat shartnomasi tuziladi. 26. Sogʻlom ovqatlantirish autsorsing usulida tashkil etiladigan davlat MTTlarining autsorser bilan tuziladigan shartnoma umumiy miqdori (12 oyga) quyidagicha hisoblanadi: Shm — sogʻlom ovqatlantirish autsorsing usulida tashkil etiladigan davlat MTTning autsorser bilan tuziladigan shartnoma umumiy miqdori; RT — sogʻlom ovqatlantirish autsorsing usulida tashkil etiladigan davlat MTTlarining roʻyxatdagi tarbiyalanuvchilar soni; Os — tegishli mavsum boʻyicha (qish, bahor, yoz, kuz) oylar soni; Nm — tegishli mavsum boʻyicha (qish, bahor, yoz, kuz) bir nafar tarbiyalanuvchini bir kunda sogʻlom ovqatlantirish narxi; Um — autsorser uchun belgilangan ustama haq miqdori, koeffitsiyent hisobida olinadi (misol uchun, ustama haq miqdori 30 foizni tashkil qilsa, formulada 1,30 koeffitsiyent etib qoʻllaniladi). Bunda moliya yilidan keyingi yilga oʻtuvchi shartnomalarda tegishli yilning koʻrsatkichlari inobatga olingan holda, kelgusi yil uchun qoʻshimcha kelishuv tuziladi. Shartnomaning umumiy summasi davlat MTTlarining joriy va kelgusi moliya yili uchun shakllantiriladigan budjet va budjetdan tashqari (ota-onalar toʻlovlari hisobidan shakllantiriladigan) mablagʻlari boʻyicha xarajatlar smetasida toʻliq rejalashtiriladi. Shartnomada koʻrsatilgan maʼlumotlar shartnoma belgilangan tartibda imzolangan kundan keyingi 3 (uch) ish kuni ichida davlat buyurtmachisining markazlashgan moliya-buxgalteriya xizmati tomonidan axborot tizimiga kiritiladi. 27. Davlat MTTlarida yilning mavsumidan kelib chiqib, “Yagona mavsumiy taomnoma”da koʻrsatilgan taomlar tanlanadi. Bunda: a) autsorser tomonidan “Yagona mavsumiy taomnoma”da koʻrsatilgan kunlik taomlar kamida ikki ish kunidan oldin axborot tizimi orqali tanlanadi; b) tegishli ish kunida: nonushta tayyorlash uchun tarbiyalanuvchilar soni axborot tizimi roʻyxatida bir kun oldingi belgilangan tarbiyalanuvchilar soni doirasida autsorser tomonidan rejalashtiriladi; soat 07.00 dan 09.00 ga qadar axborot tizimida qayd etilgan tarbiyalanuvchilarning davomatidan kelib chiqib, davlat MTTlarida tushlik va ikkinchi tushlik tashkil etiladi; v) autsorser tomonidan tegishli ish kunida davlat MTTlari tarbiyalanuvchilari uchun “Yagona mavsumiy taomnoma” asosida axborot tizimi orqali tayyorlanadigan taomlar belgilanmagan taqdirda, axborot tizimi tomonidan navbatdagi kunlik taomlar avtomatik ravishda tanlanadi va autsorser tomonidan ushbu taomlar tayyorlanishi majburiy hisoblanadi; g) davlat MTTlari direktori autsorser tomonidan “Yagona mavsumiy taomnoma” asosida tanlangan kunlik taomlar toʻgʻrisidagi maʼlumotni axborot tizimi orqali nazorat qiladi va bu haqidagi maʼlumotlarni Brakeraj komissiyasiga taqdim etadi. 28. “Yagona mavsumiy taomnoma”da tayyor taomlar vazni, narxi, sarflangan mahsulotlar turi va ularning miqdorlari koʻrsatiladi. 29. Autsorser tomonidan olib kelinayotgan barcha turdagi oziq-ovqat mahsulotlari, tez ayniydigan oziq-ovqat mahsulotlari hamda tayyorlab berilayotgan tayyor taomlar sifati, vazni, tarkibining “Yagona mavsumiy taomnoma”ga muvofiqligi davlat MTTlari xodimlari hamda tarbiyalanuvchilarning ota-onalaridan tashkil topgan davlat MTTlarining Brakeraj komissiyasi tomonidan nazorat qilinadi. Davlat MTTlari direktorining Brakeraj komissiyasini tasdiqlash toʻgʻrisidagi buyrugʻi har yil uchun alohida qabul qilinadi. Davlat MTTlari tibbiyot xodimi Brakeraj komissiyasining raisi boʻlib, uning tarkibiga tarbiyachi, oshpaz, davlat MTTlari kasaba uyushmasi qoʻmitasi raisi va tarbiyalanuvchilarning ota-onalari yoki ularning oʻrnini bosuvchi shaxslar vakillari aʼzo sifatida kiritiladi. 30. Brakeraj komissiyasi har ish kuni autsorser tomonidan yetkazib berilgan tayyor taomlar sifatini oʻrganib chiqadi hamda nazorat yakunlari boʻyicha maʼlumotlarni ushbu Nizomga 2-ilovaga muvofiq shaklda yuritiladigan “Tayyor taomlar sifatini nazorat qilish boʻyicha brakeraj daftari”da har kuni qayd etib boradi. 31. Brakeraj daftari oziq-ovqat mahsulotlarining sifati, taʼmi, kunlik sinama olinganligi, ovqatni tarqatishga ruxsat berilganligi haqidagi maʼlumotlar belgilangan tartibda toʻldirilib, har kuni davlat MTTlari tibbiyot xodimining imzosi bilan tasdiqlanadi. 32. Brakeraj komissiyasi aʼzolari tomonidan brakeraj daftari yuritilishining doimiy monitoringi olib boriladi. Brakeraj daftarining birinchi sahifasida Brakeraj komissiyasini tasdiqlash haqidagi buyruqdan koʻchirma boʻlishi, daftar raqamlangan, ip oʻtkazib tikilgan, davlat MTTlari direktori tomonidan imzolangan va muhrlangan boʻlishi shart. 33. Autsorser tomonidan sanitariya qoidalari, normalari va gigiyena normativlariga amal qilish holatini oʻrganish hamda kunlik sinamalar olish davlat MTTlari tibbiyot xodimi zimmasiga yuklanadi. Davlat MTTlarida tarbiyalanuvchilarning xavfsiz ovqatlanishini taʼminlash maqsadida ushbu Nizomga 3-ilovaga muvofiq shakldagi davlat MTTlariga keltirilgan xom oziq-ovqat mahsulotlari sifati haqidagi maʼlumotlar va 4-ilovaga muvofiq shakldagi tez ayniydigan oziq-ovqat mahsulotlarini qayd etish daftari axborot tizimida davlat MTTlari tibbiyot xodimi tomonidan yuritiladi. 34. Tarbiyalanuvchilarni sogʻlom ovqatlantirish umumiy tipda yoki guruh xonalarida tashkil etilganda, tayyor taomlar “Yagona mavsumiy taomnoma”da belgilangan miqdorlarda va sanitariya qoidalari, normalari va gigiyena normativlariga mos ravishda boʻlishini taʼminlashga davlat MTTlari direktori masʼul hisoblanadi. 35. Jamoatchilik nazorati va ota-onalar tomonidan autsorserning koʻrsatilayotgan xizmati yuzasidan taklif va shikoyatlar “QR-Feedback” axborot tizimiga kiritib borilishi mumkin. 36. Autsorser tomonidan shartnoma umumiy summasining kamida 3 (uch) foizidan kam boʻlmagan miqdorda u xizmat koʻrsatayotgan davlat MTTlariga investitsiya kiritilishi zarur. Bunda investitsiya shartnoma tuzilgan sanadan boshlab 6 (olti) oy muddat ichida toʻliq hajmda kiritilishi lozim. Investitsiya mablagʻlari davlat MTTlarining, birinchi navbatda, davlat MTTlari oshxonasining moddiy-texnik bazasini mustahkamlash, taʼmirlash va boshqa ishlariga, keyinchalik davlat MTTlarining boshqa zarur muammolarini hal qilish uchun sarflanadi hamda ushbu tovar-moddiy boyliklar belgilangan tartibda davlat MTTlari balansiga kirim qilinadi. 37. Autsorserga davlat MTTlarining ishlab chiqarish xonalari, asbob-uskunalari, idish-tovoqlari va mebelidan foydalanganlik uchun “nol” stavkada toʻlov belgilanadi. 38. Oshxona va oshxona jihozlarini taʼmirlash, oʻz xodimlari ish haqi, ularning majburiy tibbiy koʻrikdan oʻtishi, malaka oshirishi, oshpazlar kiyimi, oshxonada ishlatiladigan zararsizlantiruvchi va yuvish vositalari bilan taʼminlash ishlari autsorser tomonidan amalga oshiriladi. 39. Davlat MTTlarida autsorsing usulida sogʻlom ovqatlantirish faoliyatini yurituvchi oshpazlarining malakasini oshirish jarayoni Vazirlik tomonidan vakolatli idoralar bilan birgalikda ishlab chiqilgan oʻquv rejasi va dasturi asosida tashkil etiladi. 40. Autsorser tomonidan koʻrsatilgan xizmatlar uchun toʻlovlar tarbiyalanuvchilarning haqiqatda davlat MTTlariga kelgan kunlari sonidan kelib chiqib hisob-kitob qilinadi. Davlat buyurtmachisi tomonidan autsorserga autsorsing xizmatlari boʻyicha “Yagona mavsumiy taomnoma” asosida bir nafar tarbiyalanuvchini bir kunda sogʻlom ovqatlantirish uchun belgilangan narx va unga nisbatan olingan ustama haq miqdori toʻlab beriladi. 41. Autsorser har oʻn kunda davlat MTTlari direktori tomonidan tasdiqlangan taomnoma nusxalari, koʻrsatilgan xizmatlar boʻyicha hisobvaraq-faktura hujjatlari hamda buyurtmani tegishli tuman (shahar) maktabgacha va maktab taʼlimi boʻlimining markazlashtirilgan moliya-buxgalteriya xizmatiga taqdim etadi. Davlat buyurtmachisi yuqorida qayd etilgan maʼlumotlar asosida autsorserga koʻrsatgan xizmatlari uchun tegishli mablagʻlarni xizmat koʻrsatilgan oydan keyingi oyning 15-sanasiga qadar oʻtkazib beradi. 42. Autsorsing usulida ovqatlantirish tashkil etiladigan davlat MTTlarida tarbiyalanuvchilarni ovqatlantirish Oʻzbekiston Respublikasi Davlat budjeti mablagʻlari, ota-onalar toʻlovdan tushgan tushumlar, homiylik mablagʻlari, qonunchilikda taqiqlanmagan boshqa manbalar hisobiga moliyalashtiriladi. Bunda autsorsing usulida ovqatlantirish tashkil etilgan davlat MTTlarida oshpaz, oshxona ishchilari shtat birliklari nazarda tutilmaydi. 43. Autsorser tomonidan shartnoma va investitsiya majburiyatlari toʻliq bajarilganda, oʻz faoliyati sanitariya qoidalari, normalari va gigiyena normativlariga muvofiq amalga oshirilganda, davlat buyurtmachisi hamda autsorser bilan tuzilgan shartnoma xarid komissiyasi qaroriga koʻra uzaytirilishi mumkin. Bunda: autsorser tomonidan taklif etilgan ustama haq miqdori oʻzgartirishsiz qoldiriladi; autsorser bilan shartnomani ikki yildan ortiq uzaytirish mumkin emas. 44. Davlat MTTlari xodimlarining ushbu davlat MTTlarida ovqatlanish autsorser bilan xodim oʻrtasida tuzilgan shartnomaga muvofiq toʻlov asosida tashkil etiladi. 45. Autsorser quyidagi huquqlarga ega: davlat MTTlarida har kunlik haqiqatda boʻlgan tarbiyalanuvchilar soniga qarab ularni ovqatlantirish uchun ehtiyojdan oshmagan holda foydalaniladigan kommunal xizmatlar uchun sarflanadigan xarajatlar davlat MTTlariga ajratilgan budjet mablagʻlari doirasida qoplanishini talab qilish; davlat MTTlari oshxonasining ishlab chiqarish xonalari, asbob-uskunalari, idish-tovoqlari, mebelidan shartnoma amal qilish davrida tekin foydalanish va ularning ishchi holatda saqlanishini nazorat qilish; davlat MTTlariga koʻrsatgan xizmatlari uchun toʻlovni oʻz vaqtida olish; davlat MTTlarida haqiqatda koʻrsatilgan xizmatlar boʻyicha tomonlar oʻrtasida imzolanib, tasdiqlangan dalolatnoma asosida toʻlovni amalga oshirish yuzasidan murojaat qilish. Autsorser qonunchilik hujjatlariga muvofiq boshqa huquqlarga ham ega boʻlishi mumkin. 46. Autsorserga quyidagi majburiyatlar yuklanadi: xarid qilinayotgan oziq-ovqat mahsulotlari va foydalaniladigan jihozlarning sanitariya qoidalari, normalari va gigiyena normativlariga muvofiqligini taʼminlash; tarbiyalanuvchilarni sogʻlom ovqatlantirish xizmatini davlat MTTlari oshxonasining oʻzida toʻliq va sifatli tashkil etish; taomlarni amaldagi sanitariya qoidalari, normalari va gigiyena normativlariga hamda ovqat tayyorlash texnologiyasiga toʻliq amal qilgan holda tayyorlash; taomlar tayyorlash texnologiyasi boʻyicha soha mutaxassislari (muhandis-texnolog, diyetolog, oshpazlar) bilan taʼminlash; “Yagona mavsumiy taomnoma” boʻyicha tayyor taomlarning vazni, tarkibidagi mahsulotlar miqdori toʻgʻri boʻlishini hamda texnologik kartalarning toʻgʻri yuritilishini taʼminlash; texnologik jihozlar va asbob-uskunalarini muntazam ravishda joriy taʼmirlab borish; Monitoring guruhi, hududiy boshqarma hamda davlat buyurtmachisi tomonidan oʻtkaziladigan monitoring jarayonlariga toʻsqinlik qilmaslik va soʻralgan maʼlumotlarni oʻz vaqtida taqdim qilish; shartnoma umumiy summasining kamida 3 (uch) foizi miqdorida xizmat koʻrsatayotgan davlat MTTlariga investitsiya kiritish; oshpazlarni belgilangan tartibda tibbiy koʻrikdan oʻtgan holda ishga qabul qilishni va oʻz mablagʻlari hisobidan ularning har uch yilda kamida bir marta malaka oshirishini taʼminlash. Autsorserga qonunchilik hujjatlariga muvofiq boshqa majburiyatlar ham yuklanishi mumkin. 47. Davlat buyurtmachisi quyidagi huquqlarga ega: autsorsing usulida ovqatlantirish uchun qoʻyilgan talablar bajarilishini hamda tayyor taomlar sifatining “Yagona mavsumiy taomnoma”ga muvofiqligini monitoring qilishda ishtirok etish; xarid qilinayotgan oziq-ovqat mahsulotlari va tayyorlanayotgan taomlar, ularda foydalaniladigan texnologik sanitariya normalari, qoidalari va gigiyena normativlariga mosligini, oshxonalar xodimlarining sanitariya-gigiyena tadbirlari va epidemiyaga qarshi tadbirlar bajarilishiga rioya etilishini tasdiqlangan rejaga asosan nazorat qilish. Davlat buyurtmachisi qonunchilik hujjatlariga muvofiq boshqa huquqlarga ham ega boʻlishi mumkin. 48. Davlat buyurtmachisiga quyidagi majburiyatlar yuklanadi: autsorserning xizmat koʻrsatish bilan bogʻliq kommunal xizmatlari xarajatlarini belgilangan normalar asosida davlat MTTlariga ajratilgan budjet mablagʻlari doirasida qoplash; autsorserga texnologik jihozlar, oshxona va omborxonalar, asbob-uskunalar, idish-tovoqlar va mebellardan ijara shartnomasi asosida vaqtincha foydalanish uchun nol stavkada topshirish va ularning ishchi holatda saqlanishini nazorat qilish; koʻrsatilgan xizmatlar uchun shartnomada belgilangan miqdor va muddatda toʻlovni amalga oshirish. Davlat buyurtmachisiga qonunchilik hujjatlarida nazarda tutilgan boshqa majburiyatlar ham yuklanishi mumkin. 49. Autsorserning majburiyatlari bajarilishi yuzasidan Vazirlik tomonidan Monitoring guruhi tashkil etiladi. Monitoring guruhi tarkibi Vazirlik, Markaz, Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi, hududiy boshqarmalar, tuman (shahar) iqtisodiyot va moliya boʻlimlari, Oʻzbekiston Autsorsing xizmatlari koʻrsatuvchi korxonalar uyushmasi, tuman (shahar) maktabgacha va maktab taʼlimi boʻlimi vakillaridan shakllantiriladi. Monitoring guruhi Vazirlik tomonidan tasdiqlanadigan monitoring yuritish reja-jadvaliga muvofiq gʻolib deb topilgan autsorser majburiyatlarining bajarilishi yuzasidan monitoring yuritadi. 50. Monitoring guruhi autsorser “Yagona mavsumiy taomnoma” hamda sanitariya qoidalari, normalari va gigiyena normativlari asosida faoliyat yuritayotgani, tayyor taomlarning vazni, narxi, tarkibidagi mahsulotlar miqdorlari, taom tayyorlashda texnologik kartalardan foydalanayotgani, kiritilgan investitsiya miqdori va narxi, texnologik jihozlar va asbob-uskunalarini muntazam ravishda joriy taʼmirlab borilishi yuzasidan monitoring oʻtkazadi. 51. Monitoring guruhi monitoring oʻtkazish jarayonida autsorser tomonidan yoʻl qoʻyilgan kamchiliklar boʻyicha belgilangan tartibda dalolatnoma rasmiylashtiradi hamda Markazga taqdim etadi. 52. Markaz Monitoring guruhi tomonidan taqdim etilgan dalolatnomadagi kamchiliklarni oʻrganib chiqqan holda, aniqlangan kamchiliklarni bartaraf etish toʻgʻrisida autsorserga ogohlantirish beradi. 53. Ogohlantirishda belgilangan muddat davomida autsorser tomonidan kamchiliklar bartaraf etilmagan taqdirda, xarid komissiyasi autsorser bilan shartnomani bir tomonlama bekor qilish toʻgʻrisida qaror qabul qiladi va davlat buyurtmachisiga yuboradi. Autsorser bilan shartnomani bir tomonlama bekor qilish toʻgʻrisida qaror qabul qilinganda, shartnoma tuzish va unga doir majburiyatlarni bajarish huquqi zaxiradagi gʻolibga oʻtadi. Bunda zaxiradagi gʻolib autsorser tomonidan taklif etilgan ustama haq miqdorida shartnoma tuzishi yoki shartnoma tuzishni rad etishi mumkin. 54. Autsorsing usulida ovqatlantirishni tashkil etish boʻyicha monitoring 5-ilovadagi sxemaga muvofiq amalga oshiriladi. 55. Davlat buyurtmachisi monitoring natijalari yuzasidan autsorser shartnomadagi majburiyatlarni bajarmagan yoki lozim darajada bajarmagan taqdirda, aniqlangan kamchiliklar toʻgʻrisida hududiy boshqarmalarga mazkur holatlar boʻyicha maʼlumot kiritadi, hududiy boshqarmalar kiritilgan maʼlumotlarni umumlashtirgan holda Vazirlik hamda Markazga taqdim etadi. 56. Monitoring guruhi “QR-Feedback” axborot tizimiga jamoatchilik nazorati va ota-onalardan kelib tushgan shikoyat va takliflarni muvofiqlashtirib boradi hamda oʻrganish natijasi toʻgʻrisida Markazga doimiy ravishda maʼlumot kiritib boradi. 57. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradi. 1. Vazirlar Mahkamasining “Davlat maktabgacha taʼlim tashkilotlarida sogʻlom ovqatlantirish tizimini yanada takomillashtirish toʻgʻrisida” 2019-yil 25-iyuldagi 626-son qarorining 2-bandi uchinchi xatboshisi va 2-ilovasi. 2. Vazirlar Mahkamasining “Davlat maktabgacha taʼlim tashkilotlarida sogʻlom ovqatlantirish tizimini takomillashtirishning qoʻshimcha chora-tadbirlari toʻgʻrisida” 2021-yil 30-iyundagi 407-son qarori. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Koronavirus pandemiyasini yumshatish, aholining sanitariya-epidemiologik osoyishtaligi va salomatligini saqlash tizimini tubdan takomillashtirish chora-tadbirlari toʻgʻrisida” 2020-yil 25-iyuldagi PF-6035-son Farmoni)” 2021-yil 19-noyabrdagi 694-son qaroriga 1-ilovaning 65-bandi “v” kichik bandi. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida (Oʻzbekiston Respublikasining “Normativ-huquqiy hujjatlar toʻgʻrisida” 2021-yil 20-apreldagi OʻRQ-682-son Qonuni)” 2022-yil 4-apreldagi 153-son qaroriga ilovaning 674-bandi “b” kichik bandi. 5. Vazirlar Mahkamasining “Savdo va xizmat koʻrsatish sohasida jamoatchilik nazorati samaradorligini oshirishga doir qoʻshimcha chora-tadbirlar toʻgʻrisida” 2022-yil 12-maydagi 255-son qaroriga 3-ilovaning 22-bandi.